Վիկտոր Լինա

**Վիկտոր Նիկոլաևիչ Լինա** (. ), Ռուսաստանի ռազմածովային նավատորմի բարձրաստիճան սպա։ Ծովակալ: 2023 թվականից ծառայում է որպես Խաղաղօվկիանոսյան նավատորմի հրամանատար։ 2021-ից 2023 թվականներին եղել է Բալթյան նավատորմի հրամանատարը։

## Կարիերա
Լինան ծնվել է 1968 թվականի հունիսի 19-ին Խորհրդային Միությունում՝ Ռուսաստանի Խորհրդային Ֆեդերատիվ Սոցիալիստական Հանրապետության Պսկովի մարզի Պեչորի քաղաքում: Ազգային պատկանելության տեսակետից նշվում է, որ սեթոսի արմատներ ունի: Սովորել է Լենինգրադում՝ ստորջրյա նավարկության ռազմածովային բարձրագույն ուսումնարանում, որն ավարտել է 1990 թվականին և նշանակվել ծառայելու Հյուսիսային նավատորմի սուզանավերում: Սկսելով որպես հածանավային սուզանավերի էլեկտրոնային նավիգացիոն բաժնի ինժեներ՝ նա բարձրացել է կարիերայի աստիճաններով և համեմատաբար կարճ ժամանակամիջոցում հասել ատոմային սուզանավի հրամանատարի պաշտոնին: 1996 թվականին ավարտել է Ռուսաստանի Դաշնության ռազմածովային նավատորմի հատուկ սպայական բարձրագույն դասընթացները / Высшие специальные офицерские классы ВМФ: 1999-2004 թվականներին եղել է Հյուսիսային նավատորմի 11-րդ սուզանավային դիվիզիայի ատոմային-հրթիռային սուզանավերի 74-րդ ստորաբաժանման «Սեգեժա» անձնակազմի հրամանատարը:

2006 թվականին ավարտել է Ն. Կուզնեցովի անվան ռազմածովային ակադեմիան և հաջորդաբար նշանակվել սուզանավային դիվիզիայի հրամանատարի տեղակալ ու շտաբի պետ, ապա՝ այդ դիվիզիայի հրամանատար, Հյուսիսային նավատորմի ստորջրյա տորմիղի հրամանատարի տեղակալ, 2010-ից 2012 թվականներին՝ Սպիտակ ծովի ռազմածովային բազայի / Беломорская военно-морская база հրամանատար։  2012 թվականի օգոստոսի 9-ին Լինային շնորհվել է դերծովակալի կոչում, որին 2012 թվականի դեկտեմբերին հաջորդել է հյուսիսարևելյան խմբի զորքերի և ուժերի հրամանատարի պաշտոնը:

2014 թվականին Լինան ընդունվել է Ռուսաստանի զինված ուժերի գլխավոր շտաբի ակադեմիա, որն ավարտել է 2016 թվականին և այդ տարվա մայիսին նշանակվել Սևծովյան նավատորմի հրամանատարի առաջին տեղակալ: 2018 թվականի դեկտեմբերի 12-ին Լինան ստացել է փոխծովակալի կոչում և հաջորդ տարվա օգոստոսի 1-ից ստանձնել է Ռուսաստանի Դաշնության զինված ուժերի գլխավոր շտաբի պետի տեղակալի պաշտոնը: Այդ պաշտոնում 2020 թվականի հուլիսին նա ղեկավարել է գլխավոր շտաբի վերահսկողական խումբը Սևծովյան նավատորմում ստուգումներ անցկացնելիս, որոնց անմիջականորեն հաջորդել են ռազմավարական հրամանատարաշտաբային «Կովկաս 2020» զորավարժությունները: 2020 թվականի մայիսի 18-ին նա դիպլոմներ է հանձնել Խորհրդային Միության մարշալ Ս. Տիմոշենկոյի անվան ռադիացիոն, քիմիական և կենսաբանական պաշտպանության ռազմական ակադեմիայի շրջանավարտներին։

2021 թվականի հոկտեմբերի 5-ին Լինան նշանակվել է Բալթյան նավատորմի հրամանատար: 2022 թվականի դեկտեմբերի 7-ին նա ծովակալի կոչում է ստացել:

2023 թվականի ապրիլի 22-ին նշանակվել է Խաղաղօվկիանոսյան նավատորմի հրամանատար՝ այդ պաշտոնում փոխարինելով ծովակալ Սերգեյ Ավագյանցին:

## Պարգևներ
Իր կարիերայի ընթացքում Վիկտոր Լինան ստացել է հետևյալ շքանշաններն ու մեդալները.

* Նախիմովի շքանշան
* «Մարտական վաստակի համար» շքանշան (21.02.2003)
* «Ծովային արժանիքների համար» / «За морские заслуги»]]
* Ժուկովի մեդալ
* «1941—1945 թթ. Հայրենական մեծ պատերազմում հաղթանակի 50 տարի» հոբելյանական մեդալ / Юбилейная медаль «50 лет Победы в Великой Отечественной войне  гг.»
* «Ռուսական նավատորմի 300 տարին» հոբելյանական մեդալ / «300 лет Российскому флоту»]]
* Ռուսաստանի Դաշնության պաշտպանության նախարարության գերատեսչական պարգևներ

## Պատժամիջոցներ
2022 թվականի հոկտեմբերի 19-ին, Ուկրաինա ռուսական ներխուժման ֆոնի վրա, Վիկտոր Լինան ներառվել է պատժամիջոցների ենթակա անձանց ուկրաինական ցանկում՝ որպես պաշտոնատար անձ, ով պատասխանատու է ռուսական ռազմական ագրեսիայի, Ուկրաինայի կայունությունը խախտելու, ինքնավարությանն ու տարածքային ամբողջականությանը սպառնալիքներ ստեղծելու համար:

## Ծանոթագրություններ

Կատեգորիա:1968 ծնունդներ
Կատեգորիա:Ապրող անձինք
Կատեգորիա:Ռուս ծովակալներ
Կատեգորիա:ՎՀ/թեմա 4